**ELŐTERJESZTÉS**

**A Gazdasági és Jogi Bizottság 2023. szeptember 25-i ülésére**

**Javaslat önkormányzati tulajdonú gazdasági társaságok pályázatainak jóváhagyására**

**I. Javaslat az AGORA Savaria Kulturális és Médiaközpont Nonprofit Kft. pályázatainak jóváhagyására**

Tájékoztatom a Tisztelt Bizottságot, hogy az AGORA Savaria Kulturális és Médiaközpont Nonprofit Kft. ügyvezetője a Bizottság jóváhagyását kérte az alább ismertetett pályázatok benyújtásához.

**1. „Családbarát munkahelyek kialakításának és fejlesztésének támogatása” (CSP-CSBM-23)**

Kiíró: Kulturális és Innovációs Minisztérium

Pályázati cél, tartalom:

Olyan családbarát munkahelyek kialakítása és fejlesztése, családbarát programok támogatása, amelyek elősegítik a munka és a magánélet összeegyeztetését, a családi, magánéleti és munkahelyi kötelezettségek összehangolását.

Az igényelhető támogatás maximális összege 5.000.000 Ft. A támogatási intenzitás mértéke 100 %.

A megvalósítás időtartama 2023. június 1. – 2024. június 30.

A pályázati díj összege 5.000 Ft.

**2.**

Kiíró: Önkéntes Központ Alapítvány és az E.ON Hungária Csoport

Pályázati cél, tartalom:

Szakértelmen alapuló pro bono támogatás, ami olyan tudást biztosít a szervezetek számára, amelyek sok esetben hiányosak a szervezet működésében, és nagyban segíthetik annak sikeres fejlődését. Az E.ON Hungária Csoport felelősségvállalás rendszere keretében nyolcadik alkalommal ajánlja fel civil szervezetek számára szakmai segítségét.

Pályázók köre: magyarországi nonprofit szervezetek

Igényelhető támogatás: a pro bono tevékenység keretében az E.ON munkatársainak szakértelmén alapuló önkéntes támogatását kell érteni.

Pályázati díj nincs.

A megvalósítás időtartama 2023. szeptember 18. – 2023.október 17.

Benyújtási határidő: 2023. augusztus 18.

**3. NKA 202139/120**

Kiíró: Nemzeti Kulturális Alap

Pályázati cél, tartalom:

Magyarországi könnyűzenei koncertek, produkciók megvalósítása (legalább 3 éves szakmai múlttal rendelkező, hazai és határon túli magyar előadók, formációk részére)

Pályázni jogosultak többek között a három éves szakmai múlttal rendelkező zenei formációk részvételével megvalósuló koncerte(ke)t megrendező, önálló jogi személyiséggel rendelkező szervezetek, tehát az AGORA Savaria Nonprofit Kft. is.

Az igényelhető támogatás max. 1.250.000 Ft.

A támogatási intenzitás mértéke 100 %.

A megvalósítás időtartama 2024. január 1. – 2024. december 31.

A pályázati díj összege 20.000 Ft.

Benyújtási határidő: 2023. szeptember 19.

**4. NKA 102105/135 (1. altéma)**

Kiíró: Nemzeti Kulturális Alap Filmművészet Kollégiuma

Pályázati cél, tartalom:

Az „art” mozik infrastrukturális fejlesztése, az „art” mozik technikai színvonalának megőrzése, illetve növelése, az „art” mozihálózat fennmaradásának biztosítása érdekében

Pályázni jogosultak a belföldi „art” mozik, „art” mozitermeket működtető mozik üzemeltetői, tehát az AGORA Savaria Nonprofit Kft. is.

Az igényelhető támogatás max. 1.000.000 Ft/ moziterem.

A támogatási intenzitás mértéke 100 %.

A megvalósítás időtartama 2023. július 1. – 2024. március 31.

A pályázati díj összege 10.000 Ft.

Benyújtási határidő: 2023. szeptember 5.

**5. NKA 201108/146**

Kiíró: Nemzeti Kulturális Alap

Pályázati cél, tartalom:

Magas színvonalú, hagyományteremtő, valamint többéves hagyománnyal rendelkező ismeretterjesztő és környezetkultúra rendezvények – szakmai táborok, konferenciák, szakmai-közösségi találkozók, fórumok, programok – megvalósítása.

Pályázni jogosultak önálló jogi személyiséggel rendelkező szervezetek, tehát az AGORA Savaria Nonprofit Kft. is.

Az igényelhető támogatás maximum összege nincs meghatározva.

A támogatási intenzitás mértéke 100 %.

A megvalósítás időtartama 2023. október 1. – 2024. augusztus 31.

A pályázati díj összege az igényelt támogatás 1 %-a + ÁFA, de minimum 5.000 Ft + ÁFA.

Benyújtási határidő: 2023. szeptember 7.

A pályázatok önerőt nem igényelnek, így azok jóváhagyására az SZMSZ 51. § (3) bekezdés 25. pontja alapján a Tisztelt Bizottság jogosult.

**II. Javaslat a Fogyatékkal Élőket és Hajléktalanokat Ellátó Közhasznú Nonprofit Kft. pályázatának jóváhagyására**

Tájékoztatom a Tisztelt Bizottságot, hogy a FÉHE Nonprofit Kft. ügyvezetője a Bizottság jóváhagyását kérte az alább ismertetett pályázat benyújtásához.

A társaság által fenntartott Zanati út 1. szám alatt lévő hajléktalanszálló infrastrukturális feltételei sajnos nem mondhatók ideálisnak. Az évek előrehaladtával egyre többször fordul elő, hogy egyéb problémák mellett a fűtési rendszer meghibásodik, akadozik a meleg víz ellátás, a régi, elavult rendszernek nehézséget okoz a megfelelő hőfok biztosítása. A Kft. igyekszik a javításokat lehetőségeihez mérten soron kívül, saját forrásból megoldani.

2023. szeptember hónapban került kiírásra a Hajléktalanokért Közalapítvány pályázata, amely lehetőséget biztosít az infrastrukturális illetve energetikai adottságok fejlesztésére, ez alatt értve a hajléktalanszálló fűtés rekonstrukcióját. A Kft. által korábban kért indikatív árajánlat szerint körülbelül 25 millió forintba kerülne a Zanati út 1. szám alatti telephely teljes fűtés és meleg víz rendszerének rekonstrukciója. Ebbe beletartozik a kazántestek illetve a használati meleg víz tároló cseréje, a szükséges szerelvények és a füstelvezető rendszer kiépítése, valamint a gáz illetve meleg víz csőhálózat szükség szerinti cseréje.

A pályázat beadásának határideje: 2023. szeptember 25.

A pályázat önerőt nem igényel, valamint csak teljes összegű elfogadásról/elutasításról születhet döntés a bíráló bizottság által, így a projekt jóváhagyására az SZMSZ 51. § (3) bekezdés 25. pontja alapján a Tisztelt Bizottság jogosult.

Kérem a Tisztelt Bizottságot, hogy az előterjesztést megtárgyalni és a határozati javaslatokat elfogadni szíveskedjen!

**Szombathely, 2023. szeptember 15.**

 **/: Dr. Nemény András :/**

**I.**

**Határozati javaslat**

**………/2023. (IX. 25.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján jóváhagyja az AGORA Savaria Kulturális és Médiaközpont Nonprofit Kft. részéről az alábbi pályázatok benyújtását:

* Kulturális és Innovációs Minisztérium által kiírt „Családbarát munkahelyek kialakításának és fejlesztésének támogatása” (CSP-CSBM-23)
* Önkéntes Központ Alapítvány és az E.ON Hungária Csoport Szakértelmen alapuló pro bono támogatása
* Nemzeti Kulturális Alap által kiírt 202139/120 kódszámú pályázat
* Nemzeti Kulturális Alap által kiírt 102105/135 kódszámú pályázat
* Nemzeti Kulturális Alap által kiírt 201108/146kódszámú pályázat.

A pályázati díjak megfizetésére a társaság szokásos működési költségei nyújtanak fedezetet.

**Felelős:**  Dr. Nemény András polgármester

 Horváth Soma alpolgármester

Bokányi Adrienn, a Gazdasági és Jogi Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Horváth Zoltán, a Kft. ügyvezetője)

**Határidő**: azonnal

**II.**

**Határozati javaslat**

**………/2023. (IX. 25.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján jóváhagyja, hogy a Fogyatékkal Élőket és Hajléktalanokat Ellátó Közhasznú Nonprofit Kft. a Hajléktalanokért Közalapítvány által kiírt 2023-24–ORSZ kódszámú kiírásra pályázatot nyújtson be.

**Felelős:**  Dr. Nemény András polgármester

 Horváth Soma alpolgármester

Bokányi Adrienn, a Gazdasági és Jogi Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Németh Klára, a Kft. ügyvezetője)

**Határidő**: azonnal